Gedagte vir die dag: Die hart van ’n dienaarFoto: jamiegrubb.wordpress.com Jesus het van die tafel af opgestaan, sy bo-klere uitgetrek, ’n doek gevat en dit om Hom vasgebind. Daarna het Hy water in ‘n wasskottel gegooi en begin om sy dissipels se voete te was en dit dan af te droog met die handdoek wat Hy omgehad het. (Johannes 13:4-5) Weereens laat die Meester so baie van ons ons kop in skaamte sak. ’n Waardevolle les wat ek oor die verkondiging van die evangelie geleer het, is dat ’n mens nooit neerbuigend teenoor mense moet praat nie. So dikwels wanneer ’n prediker met ’n bediening begin, is hulle baie nederig, maar hoe meer hulle preek, hoe groter raak die risiko dat hulle arrogant en hoogmoedig raak. In plaas daarvan om God se skape te versorg, begin hulle God se skape veroordeel. Dit is nie wat die Here wil hê ons moet doen nie. Jesus het gesê as jy die grootste in die koninkryk van God wil wees, moet jy bereid wees om die minste te wees. Hy het dit gewys, nie net deur wat Hy die mense geleer het nie, maar ook deur sy dissipels se voete te was. Ons moet ons broers en susters dien terwyl ons nog kan. Maak vandag seker dat mense jou, ’n dienaar van God, nie as baasspelerig ervaar nie, maar jou as ’n nederige dienaar sien. Jy sien, die woord “bediening” beteken letterlik “om te dien”. En nederigheid is die teken van ’n groot man en vrou van God. Hoekom? Want Jesus self is nederig.